b'\n_START_ARTICLE_\nMiklav\xc5\xbe na Dravskem polju\n_START_SECTION_\nLega\n_START_PARAGRAPH_\nMiklav\xc5\xbe na Dravskem polju le\xc5\xbei v celoti na Dravskem polju. Dravsko polje na zahodu meji na Pohorje, na skrajnem severozahodu na Dravsko dolino, na severu in vzhodu na Slovenske gorice, na jugu pa postopoma prehaja v Ptujsko polje.\n_START_SECTION_\nZgodovina\n_START_PARAGRAPH_\nNa tem obmo\xc4\x8dju so odkrili \xc5\xa1tevilne ostanke iz rimskih \xc4\x8dasov, med drugim rimske gomile. Del rimskih spomenikov so uporabili kot temelje za kasnej\xc5\xa1o cerkev._NEWLINE_Miklav\xc5\xbe je prvi\xc4\x8d pisno omenjen leta 1202 kot naselje dokaj premo\xc5\xbenih kmetov. Sredi 16. stoletja so v kraju zgradili prvi vodni mlin, ki je stal ob Miklav\xc5\xa1kem ribniku._NEWLINE_Staro jedro le\xc5\xbei na robu terase nad staro strugo Drave, kjer se je \xc5\xbee v srednjem veku razvilo naselje ob kapelici, ki so jo postavili splavarji, ki so tam po Dravi splavarili les. Iz kapelice se je postopoma gradila cerkev, okoli cerkve pa je raslo naselje. Cerkev so za\xc4\x8deli gradit v 16. stoletju. Zgrajena je v romanskem slogu, gradja pa je bila kon\xc4\x8dana leta 1662. Leta 1778 je cerkev dobila renesan\xc4\x8dni oltar._NEWLINE_Ob koncu 18. stoletja je v neposredni bli\xc5\xbeini cerkve za\xc4\x8dela delovati prva \xc5\xa1ola._NEWLINE_Leta 1885 je bila v Miklav\xc5\xbeu zgrajena prva gostilna, imenovana Pri stari lipi. V bli\xc5\xbeini je bil tudi studenec, ki je slu\xc5\xbeil kot vir pitne vode za tista gospodinjstva, ki niso imela svojega studenca._NEWLINE_Novej\xc5\xa1i del se je razvil na obeh straneh glavne ceste in do dovodnega kanala hidroelektrarne Zlatoli\xc4\x8dje.\n_START_SECTION_\nDvorec\n_START_PARAGRAPH_\nPrva omemba dvorca sega v 15. stoletje. V 17. stoletju so ga tedanji lastniki Herbersteini dogradili. Uporabljali so ga predvsem v \xc4\x8dasu lovskih pohodov.\n_START_SECTION_\nNOB\n_START_PARAGRAPH_\nOkupator je 10. avgusta 1941 v bli\xc5\xbeini ustrelil skupino 6 sodelavcev in organizatorjev osvobodilnega gibanja. V letih 1943 in 1944 je okupator na tem obmo\xc4\x8dju odkril in uni\xc4\x8dil nekaj pomembnih postojank NOB.'